b"\n_START_ARTICLE_\nMadona uolose\n_START_SECTION_\nIstorija\n_START_PARAGRAPH_\nPaveikslas buvo pirmuoju Leonardo da Vin\xc4\x8dio u\xc5\xbesakymu Milane. J\xc4\xaf u\xc5\xbesak\xc4\x97 Nekalto Prasid\xc4\x97jimo brolijos vienuoliai San Francesco Grande (\xc5\xa0v. Pranci\xc5\xa1kaus Did\xc5\xbeiosios) ba\xc5\xbeny\xc4\x8dios (sunaikinta) brolijos koply\xc4\x8dios tik k\xc4\x85 pabaigtam mediniam altoriui, kur\xc4\xaf buvo suk\xc5\xabr\xc4\x99s Giacomo del Maino. Kontrakte d\xc4\x97l darb\xc5\xb3 buvo pamin\xc4\x97ti du Leonardo pagalbininkai, broliai Ambrogio ir Evangellista de Predis. Tapybos schemoje tur\xc4\x97jo b\xc5\xabti centrin\xc4\x97 panel\xc4\x97 su Mergele Marija, iliustruojan\xc4\x8dia Nekalto Prasid\xc4\x97jimo tem\xc4\x85, ir a\xc5\xa1tuonios \xc5\xa1onin\xc4\x97s panel\xc4\x97s, kuriose tur\xc4\x97jo b\xc5\xabti vaizduojami muzikuojantys angelai. Centrin\xc4\xaf darb\xc4\x85 tur\xc4\x97jo atlikti Leonardas, \xc5\xa1onines paneles \xe2\x88\x92 Evagellista de Predis, altoriaus kit\xc4\x85 dekoravim\xc4\x85 \xe2\x88\x92 Ambrogio de Predis._NEWLINE_Centrin\xc4\xaf paveiksl\xc4\x85 Leonardas atliko iki 1486 m. ir, tik\xc4\x97tina, kad d\xc4\x97l ka\xc5\xbekoki\xc5\xb3 prie\xc5\xbeas\xc4\x8di\xc5\xb3 jis buvo vienuoli\xc5\xb3 brolijos atmestas. Gali b\xc5\xabti, kad tai susij\xc4\x99 su sud\xc4\x97tinga paveikslo ikonografine schema (pavyzd\xc5\xbeiui, i\xc5\xa1 karto neai\xc5\xa1ku, kuris k\xc5\xabdikis paveiksle yra J\xc4\x97zus Kristus, o kuris \xc5\xa0v. Jonas Krik\xc5\xa1tytojas, vienuoliams gal\xc4\x97jo u\xc5\xbekli\xc5\xabti arkangelo Gabrieliaus pir\xc5\xa1tas tarp Marijos ir k\xc5\xabdikio Kristaus). Gali b\xc5\xabti, kad buvo nesutarta d\xc4\x97l paveikslo kainos. Sp\xc4\x97jama, kad paveikslas niekuomet nebuvo i\xc5\xa1statytas ir Leonardas j\xc4\xaf pardav\xc4\x97 u\xc5\xbe 100 dukat\xc5\xb3. Paveikslas gal\xc4\x97jo b\xc5\xabti \xc4\xafsigytas Pranc\xc5\xabzijos karaliaus Liudviko XII apie 1501-03 m. arba pateko \xc4\xaf Milano hercogo Ludoviko Sforcos rankas. 1627 m. jis dokumentuotas Pranc\xc5\xabzijos karali\xc5\xb3 kolekcijose. \xc5\xa0is paveikslas yra Luvre. V\xc4\x97liau jis i\xc5\xa1 med\xc5\xbeio panel\xc4\x97s buvo perkeltas ant drob\xc4\x97s._NEWLINE_Antroji paveikslo versija buvo tapyta apie 1491\xe2\x88\x921495 m. Joje \xc4\xafvesti ikonografijos supaprastinimai. \xc5\xa0v. Jonas Krik\xc5\xa1tytojas turi jam b\xc5\xabding\xc4\x85 kry\xc5\xbei\xc5\xb3, panaikinta angelo ranka, rodanti pir\xc5\xa1tu \xc4\xaf \xc5\xa0v. Jon\xc4\x85. Paveikslo spalvos \xc5\xa1iek tiek kitokios. Paveikslas nebuvo baigtas, kai Leonardas buvo Milane. Apie 1506 m. b\xc5\xabdamas Florencijoje jis gavo raginim\xc4\x85 i\xc5\xa1 Milano j\xc4\xaf u\xc5\xbebaigti ir atliko tai apie 1506\xe2\x88\x921508 m. Paveikslas buvo ant altoriaus iki ma\xc5\xbedaug 1781\xe2\x88\x921785 m., kada ba\xc5\xbeny\xc4\x8dia j\xc4\xaf pardav\xc4\x97 kolekcionuotojui Gavin Hamilton. 1880 m. paveiksl\xc4\x85 \xc4\xafsigijo Londono nacionalin\xc4\x97 galerija. Paveikslo autoryst\xc4\x97 ir kiek prie jo prisid\xc4\x97jo Leonardas yra diskutuotina. Londono nacionalin\xc4\x97s galerijos teigimu, dirbtuv\xc4\x97s prie to prisid\xc4\x97jo tik \xc5\xa1iek tiek, kai, Luvro teigimu, Londono galerijos turima versija tikriausia tapyta Ambrogio de Predis su Leonardo prie\xc5\xbei\xc5\xabra. Leonardas tikriausiai paruo\xc5\xa1\xc4\x97 pradin\xc4\xaf paveikslo pie\xc5\xa1in\xc4\xaf ir u\xc5\xbebaig\xc4\x97 darb\xc4\x85 sava ranka. Tyrimai rodo daug pakeitim\xc5\xb3 pradin\xc4\x97je paveikslo kompozicin\xc4\x97je schemoje. Leonardo ranka atsekama i\xc5\xa1 pir\xc5\xa1t\xc5\xb3 antspaud\xc5\xb3 ant veik\xc4\x97j\xc5\xb3 veid\xc5\xb3, kuriuos jis u\xc5\xbebaig\xc4\x97 pir\xc5\xa1tais. Gali b\xc5\xabti, kad ties paveikslu dirbo kiti Leonardo mokiniai Marco d'Oggiono ir Giovanni Antonio Boltraffio.\n_START_SECTION_\nApie paveiksl\xc4\x85\n_START_PARAGRAPH_\nPaveiksle vaizduojamas \xc5\xa0v. Jono Krik\xc5\xa1tytojo ir J\xc4\x97zaus Kristaus susitikimas. Anot krik\xc5\xa1\xc4\x8dioni\xc5\xa1kojo tik\xc4\x97jimo, abu jie buvo gim\xc4\x99 i\xc5\xa1 Nekalto Prasid\xc4\x97jimo. Neb\xc5\xabdingai krik\xc5\xa1\xc4\x8dioni\xc5\xa1kajai ikonografijai, \xc5\xa0v. Jonas Krik\xc5\xa1tytojas vaizduojamas po de\xc5\xa1ini\xc4\x85ja Mergel\xc4\x97s Marijos ranka. Ankstesniajame paveiksle suteikta daugiau reik\xc5\xa1m\xc4\x97s angelo Gabrieliaus gestui ranka, tarsi kvie\xc4\x8dian\xc4\x8diam prisijungti \xc5\xbei\xc5\xabrov\xc4\x85 prie scenos. Veiksmas vyksta uolingame peiza\xc5\xbee (i\xc5\xa1 to kil\xc4\x99s paveikslo pavadinimas). Scena ap\xc5\xa1vie\xc4\x8diama i\xc5\xa1 vir\xc5\xa1utiniojo kairiojo paveikslo kampo. D\xc4\x97l labai stataus \xc5\xa1viesos kritimo kampo i\xc5\xa1ry\xc5\xa1k\xc4\x97ja tik artimiausiame plane esan\xc4\x8dios spalvos, tuo tarpu u\xc5\xbe veik\xc4\x97j\xc5\xb3 esantis peiza\xc5\xbeas yra beveik monochromatinis._NEWLINE_Ankstesnioji paveikslo versija laikoma puikiu Leonardo sfumato technikos pavyzd\xc5\xbeiu. Anot legendos, \xc5\xa0v. Jono Krik\xc5\xa1tytojo ir J\xc4\x97zaus susitikimas \xc4\xafvyko dykumoje. Kod\xc4\x97l Leonardas scen\xc4\x85 patalpino \xc4\xaf akmenuot\xc4\x85 peiza\xc5\xbe\xc4\x85, neai\xc5\xa1ku. Gali b\xc5\xabti, kad tai susij\xc4\x99 su Leonardo knygut\xc4\x97je para\xc5\xa1yta pastaba: \xe2\x80\x9eA\xc5\xa1 pie\xc5\xa1iau su visa aistra, nor\xc4\x97damas pamatyti Gamtos sukurtas visas keistas ir \xc4\xafvairias formas. Ilgai klajodamas tarp tamsi\xc5\xb3 uol\xc5\xb3 a\xc5\xa1 pri\xc4\x97jau didel\xc4\x99 ol\xc4\x85 ... Mane ap\xc4\x97m\xc4\x97 i\xc5\xa1kart du jausmai: baim\xc4\x97 ir noras. Tamsios ir gr\xc4\x97smingos uolos baim\xc4\x97 ir noras pamatyti, ar n\xc4\x97ra joje pasl\xc4\x97ptas koks stebuklingas dalykas.\xe2\x80\x9c"